text: [{"text_idx": "#000001", "text": "Ka jingmih ka hima Mylliem, da ki klur; ka dei ban pyni jingkhein; leit buh dorkhas U bah John Kharshiing sha KHADC"}, {"text_idx": "#000002", "text": "Shillong:U bah Jonh F Kharshii\u0308ing u ba dei u nongaiktien jong ka Federation of Khasi State (FKS) ha ka sngi balang ka 24 tarik Kyllalyngkot 2023, u la leit ia kynduh ia u Excutive Member jong ka Khasi Hills Autonomous District Council (KHADC) ba dei peit ia ka tnat Elaka, u bah Jambor War ha ophis treikam ka jong u, ban iakren bad iatai sani halor kiba bun ki mat, khamtam haba iadei bad ka rukom pyniaid kam, ka synshar khadar hapoh ka Hima mylliem hi baroh kawei."}, {"text_idx": "#000003", "text": "Haba iakren bad ki nongthoh khubor hadien ba la mih na ka kamra treikam jong u EM, u bah John F Kharshii\u0308ing, u la iathuh ba hadien ba ula ioh pdiang ia kiba bun ki jingthoh na ki khun ki hajar jong ka hima Mylliem, kaba ki la phah naduh u snem 2019,ha kaba ki la bud dien ruh la bun sien bha haba iadei bad ka synshar ka khadar jong ka hima Mylliem, khnang ban lah noh ban wanrah ia ka jingpynbha ia ki ain\u0303 jong ka hima Mylliem."}, {"text_idx": "#000004", "text": "Haba iadei bad ka elekshon jied syiem u bah Jonh F Kharshii\u0308ing, u la iathuh ba ka long kaba donkam ban ioh ia u syiem u ba pura ha ka hima u ban peit bniah bad bishar ia ki ain\u0303 jong ka hima, hynrei lada khlem lah ban pynbha, pynjanai bad pynbeit pat ia ki ain\u0303 jong ka hima kan long biang kumjuh hi, ha kaba u la ong ruh ba ka jingeh ka don beit namar ba ka hima Mylliem kam juh lum ia ki dorbar hima, ym juh ioh ia ka jingkhein\u0303 jingdiah, haba iadei bad ka jing-ioh ka jing-pynlut bad kiwei pat ki kam ba ka hima ka la leh, la ong u ne u Rangbah."}, {"text_idx": "#000005", "text": "U bah Kharshii\u0308ing, u la iathuh shuh ruh ba ka por mynta ka la dei ka pyrthei shai, hynrei balei pat ka hima Mylliem kam lah ban buh ia ka website, ban batai bniah bad shai ia baroh kiei kiei,kiba ka hima Mylliem ka ioh lum, namar ba ka jingiohlum ne ka jingmih na ka hima mylliem hi ka long beit da ki klur ha ki shi snem bad kumta kan buh jingeh aiu pat ban thaw ia ki website jong ka hima bad pyni paidbah beit ia ki jingiohlum jong ka hima, u la ong.Ha kane ka sngi u bah Jonh F Kharshii\u0308ing, u la ioh ruh ban phah sha u EM jong ka Elaka ia ki katto katne ki jing ai jingmut haba iadei ban pynbeit noh ia ki katto katne ki kyntien kiba iahap ha ka synshar khadar, kum ka kyntien ban thung syiem,ba khraw batri, ki Rangbah shnong bad kiwei kiwei kiba ka distrik konsil ka hap ban thung(Appointment), hynrei ha ka jing shisha ka konsil ka dei ban long tang kum ka nong ai jingmynjur (confirmation), ha kaba u la ong ruh ba ka ka dei ban don noh ka sngi, ka tarik ban lum ia ka dorbar hima, ha kaba u la iathuh ruh kita ki sngi ban shong dorbar hima, ha kaba u la tyrwa ba ka tarik ba nyngkong ne ka taiew ba nyngkong jong u bnai Kyllalyngkot bad Nohprah kin dei kita ki sngi ban pynlong ia ka dorbar hima ba shisien shisnem."}, {"text_idx": "#000007", "text": "Haba iadei bad ka kyntien nongpyniaid shnong, ba la ithuh da ka hima sha kiwei pat ki jait bynriew kiba shong ba sah ha u pud u sam jong ka hima Mylliem, u ne u rangbah u la ai jing mut ba dei ban buh noh da u Chairman sub committee jong kito ki jait bynriew ba pher ba pher kaba ki la tyrwa da ka jingthoh sha ka konsil haba iadei bad kane ka bynta.Ha ba phai pat sha ka sanad, ka la dei ban don noh da ka certificate of confirmation, kaba mut ba ka ai jingmynjur ba la pyntikna lyngba ka elekshon, ka jing jied da ki paid nong shong shnong jong kano kano ka raid, hima ne ki shnong.Sa kawei pat ka mat ba u ne u rangbah u sngewkhia jur bha ka long haba iadei bad long ka man ha ka jing bat kam, kum u khliehduh jong ka hima ne u syiem, namar imat ka don ka jing leh sain\u0303 hima sima, ba tang shu kylla ka Executive committee ha KHADC ka shuki jong u Syiem ruh ka kylla lang noh, kumba la juh iohi tang shu wan ki Chief Executive Member ba thymmai ha KHADC, la iohi ba ki wan da ki acting syiem ba pher ba pher ha ka hima Mylliem. Kumta ban bishar ia kane ka la dei ban don noh da ka judicial traditional court ka ban khlieh hi da ki khlieh nong synshar, la bynrap u bah Jonh F Kharshii\u0308ing."}, {"text_idx": "#000011", "text": "Pynbna ha u , ka dor kaba jem shibun\nHaba phi don ia kino kino ki jing pynbna, ban pynmih ha U Rupang lane ha ka online news portal jong U ; ym donkam ban wan dalade sha ophis jong U Rupang. Phah ia ki jingthoh da ka whatsapp, ha u number 9436994891 lane ha [email protected] bad ngin sa kren ma ngi iaphi. Phi lah ban phah ia ki video ban pynmih ha youtube channel jong U Rupang, ki jingthoh, ki jingdro, ki design. Ka dor kaba jem shibun."}]